Corea celebra la VII Cavalcada Solidària de Halloween el pròxim 31 d'octubre
22 octubre 2018

## Corea celebra la VII Cavalcada Solidària de Halloween el pròxim 31 d'octubre22 octubre 2018Última actualització: 14 juliol 2025

![](../gestion/img/Captura-de-pantalla-2018-10-22-a-las-17.36.14.png)  
  

El President de la Junta de Districte de Corea, José Manuel Prieto, ha presentat aquest matí la VII Cavalcada Solidària de Halloween que recorrerà els carrers del barri. Un esdeveniment per a tots els públics que tindrà lloc el divendres 31 d'octubre a partir de les 18 hores, des del carrer Tossal, on els més menuts podran canviar la seua aportació solidària per llaminadures.  
  
La cavalcada estarà amenitzada per grups de batucada i dos grups de ball i eixirà des del carrer Tossal, on es durà a terme la xocolatada per a tots els xiquets i xiquetes. El recorregut serà el mateix de l'any passat. Els participants partiran des del carrer Tossal, i recorreran el carrer Magistrat Català, la plaça del Jardinet i l'avinguda del Mar per finalitzar a l'Alqueria Laborde, on podran gaudir de l'Alqueria del Terror organitzada pel Consell dels Joves de Gandia.  
  
**José Manuel Prieto** ha informat que com a novetat, el Halloween d'aquest any tindrà més programació. "_Per aquesta raó, des del dia 28 i en els espais públics de la barriada i comerços, alguns dels personatges de Halloween anunciaran la festa. A més, determinats trams del barri i la plaça del Jardinet estaran decorats temàticament. Només ens queda convidar a tota la ciutadania a que participe en les activitats perquè el Halloween de Corea siga cada vegada més gran_".  
  
Prieto també ha remarcat el vessant solidàri d'aquesta activitat. Els aliments i productes d'higiene recollits seran donats a Creu Roja, al Centre d'Acollida Sant Francesc d'Assís i al Preventori Nuestra Señora del Amparo del Real de Gandia.  
  
La iniciativa compta amb la col·laboració de l'Associació de Veïns, les cinc falles del districte i l'Associació de Comerciants de la barriada a més del Consell dels Joves.